แชร์ลูกโซ่ Forex 3D
กลายเป็นคดีอื้อฉาว!.ที่ถูกกล่าวถึงอย่างมาก กรณี “พิ้งกี้” หรือ “สาวิกา ไชยเดช” กับพวกอีก 19 คน ถูกฟ้องข้อหาหลอกลวงให้ลงทุน Forex 3D
กลายเป็นคดีอื้อฉาว!.ที่ถูกกล่าวถึงอย่างมาก กรณี “พิ้งกี้” หรือ “สาวิกา ไชยเดช” กับพวกอีก 19 คน ถูกฟ้องข้อหาหลอกลวงให้ลงทุน Forex 3D
22 ส.ค. 2565

กลายเป็นคดีอื้อฉาว!.ที่ถูกกล่าวถึงอย่างมาก กรณี “พิ้งกี้” หรือ “สาวิกา ไชยเดช” กับพวกอีก 19 คน ถูกฟ้องข้อหาหลอกลวงให้ลงทุน Forex 3D กรณีมีผู้เสียหายกว่า 9,800 ราย และมีมูลค่าความเสียหายร่วม ๆ กว่า 2,500 ล้านบาท จนเป็นเหตุทำให้ศาลปฏิเสธการประกันตัว จนถูกส่งเข้าเรือนจำ ช่วงปลายสัปดาห์ที่ผ่านมา
สำหรับ Forex หรือ Foreign Exchange Market เป็นตลาดที่มีไว้ซื้อขายอัตราแลกเปลี่ยนเงินตรา ราคาของแต่ละสกุลเงินมีการผันแปรตามความต้องการซื้อ (Demand) และความต้องการขาย (Supply) ช่วงเวลานั้น ๆ การเคลื่อนไหวของราคา มีการเชื่อมโยงกับการลงทุนและปัจจัยอื่น ๆ อาทิ ราคาน้ำมัน ราคาทองคำ อัตราเงินเฟ้อ และตัวเลขเศรษฐกิจต่าง ๆ ฯลฯ
การซื้อขายมีตั้งแต่สกุลเงินใหญ่ ๆ ทั้งดอลลาร์สหรัฐ (USD) ยูโร (EUR) ปอนด์สเตอร์ลิง (GBP) และเยน (JPY) รวมถึงสกุลเงินบาท (THB) ด้วยมีผู้เล่นจากหลายประเทศเข้ามาซื้อขาย ทำให้ Forex กลายเป็นตลาดการลงทุนที่มีขนาดใหญ่และมีสภาพคล่องสูงสุดในโลก โดยมีมูลค่าตลาดกว่า 2.4 ล้านล้านเหรียญสหรัฐ หรือกว่า 8.6 หมื่นล้านล้านบาท ว่ากันว่าใหญ่กว่าตลาดหุ้นทั่วโลกเกือบ 20 เท่า เลยทีเดียว
กรณี Forex 3D รูปแบบการลงทุนไม่ต่างกับการซื้อกองทุน โดยให้คนลงทุนโอนเงินไปที่บัญชีบริษัท RMS Familia ที่กล่าวอ้างว่าเพื่อรับสิทธิได้กำไร 10-15% ทุกเดือนแล้ว แถมสามารถถอนเงินได้ภายใน 1 วันด้วย โดย Forex 3D มีการแคปรูป Tracking สร้างการเทรดด้วยวอลุ่มเทียม เพื่อให้นักลงทุนเชื่อว่ากำลังลงทุนและมีกำไรเกิดขึ้นจริง
มีลักษณะละม้ายคล้ายคลึง แชร์ลูกโซ่ กล่าวคือ ยิ่งแนะนำคนเข้ามาลงทุนมาก สมาชิกจะได้รับผลตอบแทนเพิ่ม โดยหักจาก 5% ของปันผล ทำให้ Forex 3D มีสมาชิก รวมกว่า 80,000 คน มีการประเมินกันว่าเงินลงทุนเฉลี่ยต่อคนน่าจะอยู่ที่ 500,000 บาท นั่นทำให้มีเงินลงทุนอยู่ใน Forex 3D มากกว่า 40,000 ล้านบาท
โดยใช้วิธีการโฆษณาชักชวนคนทั่วไปให้เข้าร่วมลงทุนผ่านช่องทางอินเทอร์เน็ตเว็บไซต์ www.forex-3D.com และแอปพลิเคชันเฟซบุ๊กชื่อบัญชี Apiruk Krub, Apiruk Kothi และ Forex 3D อ้างว่านำเงินไปซื้อขายอัตราแลกเปลี่ยนเงินตราสกุลต่าง ๆ (Forex) ทำให้มีผู้หลงเชื่อสมัครเป็นสมาชิกและร่วมลงทุนกับผู้ต้องหาจำนวนไม่น้อย
แต่ข้อเท็จจริงไม่มีการนำเงินไปลงทุนซื้อขายอัตราแลกเปลี่ยนเงินตราสกุลต่าง ๆ ตามที่กล่าวอ้าง แต่มีลักษณะนำเงินที่ประชาชนลงทุนมาหมุนเวียนจ่ายแก่ประชาชนผู้ลงทุนหรือผู้ให้กู้ยืมเงินรายอื่น เป็นเหตุให้มีผู้หลงเชื่อจำนวนมาก
นั่นจึงเป็นที่มาของผู้เสียหายที่รวมตัวกันร้องเรียนหน่วยงานต่าง ๆ ไม่ว่าจะเป็นกรมสอบสวนคดีพิเศษ (DSI) กระทรวงยุติธรรม เพื่อให้ดำเนินคดีกับผู้ที่เกี่ยวข้องทั้งหมดดังกล่าว
ตัวเลขผู้เสียหายตามสำนวนฟ้องมีจำนวน 9,692 ราย มูลค่าความเสียหายกว่า 1,908 ล้านบาท
โดยสรุป Forex คือรูปแบบการลงทุนประเภทหนึ่งที่ทำกำไรได้ดี แต่ความเสี่ยงสูง..แต่ Forex 3D เป็นบริษัทที่แอบอ้างเป็นตัวแทนรับเทรด Forex อีกที เป็นที่ปรึกษารับเทรดแทน หรือที่เรียกกันว่า โบรกเกอร์ (Broker) ที่ฉกฉวยโอกาสกับกลุ่มคนที่ขาดความรู้ความเข้าใจรูปแบบการเทรด Forex ดังกล่าว
ธนาคารแห่งประเทศไทย (ธปท.) ออกมาเตือนบ่อยครั้งเรื่องการลงทุน Forex เพราะการชักชวนให้ลงทุน Forex ที่จะได้ผลตอบแทนที่ดี มักเป็นการหลอกลวง และมีรูปแบบ “แชร์ลูกโซ่” ที่ไม่มีการทำธุรกรรมซื้อขายเงินตราต่างประเทศเกิดจริง
กรณีคดีแชร์ลูกโซ่ Forex 3D มีลักษณะคล้ายคลึงกับ “แชร์ชม้อย” (ชม้อย ทิพย์โส) หนึ่งในคดีที่โด่งดังสุดเกี่ยวกับแชร์ลูกโซ่ ที่เกิดขึ้นระหว่างปี พ.ศ.2520-2528 เพียงแค่รูปแบบแตกต่างกันตามยุคสมัยและเทคโนโลยีที่เปลี่ยนไปเท่านั้นเอง..